Javaslat A TANÁCS ÉS A BIZOTTSÁG HATÁROZATA az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás által létrehozott Társulási Tanácsban a Társulási Tanács és a Társulási Bizottság eljárási szabályzatának elfogadása, két albizottság létrehozása és a Társulási Tanács egyes jogköreinek a kereskedelmi formációban ülésező Társulási Bizottságra történő átruházása tekintetében az Európai Unió és az Európai Atomenergia-közösség nevében képviselendő álláspontról /* COM/2014/0698 final - 2014/0331 (NLE) */





INDOKOLÁS 1. A JAVASLAT HÁTTERE/ELŐZMÉNYEK A csatolt javaslat képezi a jogi eszközt az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás (a továbbiakban: a megállapodás) által létrehozott Társulási Tanácsban a Társulási Tanács és a Társulási Bizottság eljárási szabályzatának elfogadása, két albizottság létrehozása és a Társulási Tanács egyes jogköreinek a kereskedelmi formációban ülésező Társulási Bizottságra történő átruházása tekintetében az Európai Unió és az Európai Atomenergia-közösség nevében képviselendő álláspont engedélyezéséhez. Az EU és Ukrajna közötti átfogó és ambiciózus társulási megállapodásról szóló tárgyalásokat 2007 márciusában kezdték meg. Az Ukrajna WTO-hoz való csatlakozásával kapcsolatos döntést követően 2008 februárjában az EU és Ukrajna tárgyalásokat kezdett a társulási megállapodás központi elemét képező mélyreható és átfogó szabadkereskedelmi térségről. A társulási megállapodás az EU által eddig tárgyalt legmagasabb szintű ilyen típusú megállapodás, különös tekintettel a kereskedelmi és gazdasági integrációra, amely jóval túlmutat az egyszerű piacnyitáson. A társulási megállapodás célja, hogy felgyorsítsa és elmélyítse az Ukrajna és az EU közötti politikai és gazdasági kapcsolatokat, valamint előmozdítsa Ukrajna fokozatos gazdasági integrációját az EU belső piacának meghatározott területeivel, többek közt a mélyreható és átfogó szabadkereskedelmi térség létrehozása révén. 2014. június 23-án a Tanács elfogadta az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a megállapodás fennmaradó fejezeteinek – köztük a mélyreható és átfogó szabadkereskedelmi térségről szóló rész – tekintetében az Európai Unió, az Európai Atomenergia-közösség és tagállamaik nevében történő aláírásáról és bizonyos rendelkezéseinek ideiglenes alkalmazásáról szóló határozatát[1]. A megállapodás politikai fejezeteit korábban, 2014. március 21-én írták alá[2]. Ezt követően, 2014. június 27-én pénteken az Európai Tanács ülése alkalmával Brüsszelben aláírták a megállapodást. Ukrajna szeptemberben ratifikálta a megállapodást, és e tekintetben még ugyanebben a hónapban kölcsönösen értesítették egymást az EU-val, hogy az ideiglenes alkalmazás 2014. november 1-jétől megkezdődhessen. Az ukrán oldallal az ukrajnai békefolyamat végrehajtására irányuló általános erőfeszítések összefüggésében folytatott konzultációkat követően viszont arról állapodtak meg, hogy az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás (a továbbiakban: a társulási megállapodás) kereskedelemmel kapcsolatos rendelkezéseinek (IV. cím) ideiglenes alkalmazását 2015. decemberig halasztják, ugyanakkor az EU ezen időszak alatt továbbra is autonóm kereskedelmi intézkedéseket biztosít Ukrajna javára. Következésképpen a társulási megállapodás III., IV., V., VI. és VII. címe, valamint kapcsolódó mellékletei és jegyzőkönyvei vonatkozó rendelkezéseinek ideiglenes alkalmazása több lépésben lép hatályba. A III., V., VI. és VII. cím, valamint a kapcsolódó mellékletek és jegyzőkönyvek tekintetében a társulási megállapodás 486. cikkében előírt értesítést szeptember végén tették meg, a 2014/295/EU tanácsi határozat 4. cikkében előírt rendelkezésekről szóló értesítéssel együtt. A IV. cím, valamint a kapcsolódó mellékletek és jegyzőkönyvek tekintetében az értesítést úgy tették meg, hogy 2016. január 1-jétől – a társulási megállapodás 486. cikkében előírt további értesítést követően – hatályba léphessen az ideiglenes alkalmazás. Az ideiglenes alkalmazás célja a kölcsönös gazdasági érdekek és közös értékek közötti egyensúly megőrzése, valamint az EU és Ukrajna együttes szándéka, hogy megkezdjék a megállapodás arra alkalmas részeinek végrehajtását és érvényesítését, hogy a reformok még a megállapodás megkötése előtt kellő hatást fejtsenek ki az ágazatspecifikus kérdésekre. 2. A TÁRGYALÁSOK EREDMÉNYEI Az Ukrajnával létrejött megállapodás VII. címe biztosítja a megállapodás megfelelő működéséhez és végrehajtásához szükséges intézményi keretet. A megállapodás (461. cikk (1) bekezdés) miniszteri szintű Társulási Tanácsot hoz létre a megállapodás alkalmazásának és végrehajtásának felügyeletére és nyomon követésére. A megállapodás (464. cikk (1) bekezdés) Társulási Bizottságot is létrehoz, amely előkészíti a Társulási Tanács üléseit és tanácskozásait, adott esetben végrehajtja a Társulási Tanács határozatait, és általában véve biztosítja a társulási viszony folyamatosságát és a megállapodás megfelelő működését. A Társulási Tanács és a Társulási Bizottság dönthet egyéb olyan albizottság vagy testület felállításáról, amely segítheti feladatai ellátásában, és meghatározza az ilyen bizottságok vagy testületek összetételét, feladatait és működését. A Társulási Tanács továbbá módosíthatja vagy frissítheti a megállapodás mellékleteit (a megállapodás 463. cikkének (3) bekezdése). A Társulási Tanács bármely jogkörét átruházhatja a Társulási Bizottságra, beleértve a kötelező érvényű döntések meghozatalára vonatkozó jogkört (a megállapodás 465. cikkének (2) bekezdése). A Társulási Bizottság különleges formációban ülésezik, a megállapodás IV. címével (Kereskedelem és kereskedelemmel kapcsolatos ügyek) kapcsolatos valamennyi kérdés kezelése érdekében (a megállapodás 465. cikkének (4) bekezdése). A megállapodás mélyreható és átfogó szabadkereskedelmi térségre vonatkozó része rendelkezik az állat-egészségügyi és növény-egészségügyi intézkedésekkel, a vámügyekkel, a földrajzi árujelzőkkel, valamint a kereskedelemmel és fenntartható fejlődéssel foglalkozó külön albizottságokról, amelyeknek az a feladatuk, hogy segítsék a Társulási Bizottságot feladatai ellátásában. A megállapodás a civil társadalmi és parlamenti együttműködés fórumairól is rendelkezik. A megállapodás mélyreható és átfogó szabadkereskedelmi térségre vonatkozó részének zökkenőmentes és időben történő végrehajtása céljából, különös tekintettel a megállapodás kereskedelemmel kapcsolatos mellékleteinek frissítésére vagy módosítására, az ilyen jogköröket javasolt a Társulási Tanácsról a kereskedelmi formációban ülésező Társulási Bizottságra átruházni. Az ilyen jogkörátruházás biztosítja a bizottságon belül a kereskedelemmel kapcsolatos – köztük az Ukrajna uniós vívmányokhoz való közelítésére vonatkozó – kötelezettségvállalások végrehajtásáról folytatott szakmai egyeztetések közötti szükséges kapcsolatot, és megteremti az időben történő nyomon követés feltételeit. Az intézményi keret kiteljesítése, valamint a megállapodás ideiglenes alkalmazásának hatálya alá tartozó kulcsfontosságú területeket érintő szakértői szintű eszmecsere lehetővé tétele érdekében, az alábbi két albizottság felállítását javasoljuk: 1) jogérvényesüléssel, szabadsággal és biztonsággal foglalkozó albizottság; 2) a gazdasági és egyéb ágazati együttműködéssel foglalkozó albizottság. Az albizottságok azon témákra kívánnak összpontosítani, amelyek terén elvárt a konkrét eredmények felmutatása, tehát nem feltétlenül kell évről évre azonos témákkal foglalkozniuk. A felek megegyezésével később további albizottságok hozhatók létre. A társulási megállapodás számos ágazati együttműködést irányoz elő, különös tekintettel a kulcsfontosságú reformok támogatására, a gazdasági fellendülésre és növekedésre, a kormányzásra és a 28 területet felölelő ágazati együttműködésre, köztük például az igazságszolgáltatás, az energia, a közlekedés, a statisztika, a környezetvédelem és a környezet fejlesztése, az ipari és a kis- és középvállalkozások közötti együttműködés, a mezőgazdaság és a vidékfejlesztés, a szociálpolitika, a civil társadalmi együttműködés, a fogyasztóvédelem, a közigazgatás reformja, az oktatás, a képzés és az ifjúság, valamint a kulturális együttműködés területén. E területek mindegyikén a jelenlegi kétoldalú és többoldalú keretek szolgálnak a rendszeresebb párbeszédet, valamint az információk és bevált gyakorlatok cseréjét célzó megerősített együttműködés alapjául. Az ágazati együttműködésről szóló fejezetek kulcsfontosságú eleme a megállapodás mellékleteiben szereplő, adott esetben az uniós vívmányokhoz való fokozatos jogszabály-közelítésre vonatkozó átfogó programterv. Az uniós vívmányok kiválasztott részeinek Ukrajna által történő jogharmonizációjára és végrehajtására irányuló konkrét ütemtervek a folyamatban lévő együttműködésre összpontosítanak, és Ukrajna hazai reform- és korszerűsítési programjának központi részét képezik majd. A megállapodásban gyakran említett „rendszeres párbeszédek” kiterjedhetnek valamennyi fent említett szakpolitikai területre. A második albizottság így szükség esetén különböző formációkban is ülésezhet. E javaslat az Ukrajnával kötött partnerségi és együttműködési megállapodás tapasztalataira épül, és a társulási megállapodás szerinti albizottsági struktúra működését kívánja egyszerűsíteni. Mind az EU, mind Ukrajna elkötelezte magát a megállapodás gyors és hatékony végrehajtása mellett. A javaslat célja ezért annak biztosítása, hogy a megállapodás intézményi kerete mihamarabb működőképessé váljon. Ennek megkönnyítése érdekében döntő fontosságú mielőbb elfogadni a Társulási Tanács, a Társulási Bizottság és az albizottságok eljárási szabályzatát, hogy ezek mihamarabb megkezdhessék működésüket. A tervek szerint az ideiglenes végrehajtás megkezdése után mihamarabb, ideális esetben még az év vége előtt, össze kell hívni az EU–Ukrajna Társulási Tanács első ülését. 3. A JAVASLAT JOGI ELEMEI Az Unió tekintetében az Európai Unió és Ukrajna közötti társulási megállapodás által létrehozott Társulási Tanácsban képviselendő uniós álláspont engedélyezésének jogalapját az Európai Unió működéséről szóló szerződés és különösen annak 218. cikke (9) bekezdése képezi. Az EURATOM tekintetében az Európai Unió és Ukrajna közötti társulási megállapodás által létrehozott Társulási Tanácsban képviselendő álláspont engedélyezésének jogalapját az Európai Atomenergia-közösséget létrehozó szerződés és különösen annak 101. cikke képezi. A tárgyalások fent említett eredményeinek fényében az Európai Bizottság – az EUMSZ 218. cikkének (9) bekezdése, valamint az Euratom-szerződés 101. cikke alapján – javasolja, hogy a Tanács fogadja el az EU–Ukrajna Társulási Tanács első ülésén az Unió és az Európai Atomenergia-közösség által a következők tekintetében képviselendő álláspont engedélyezéséről szóló határozatot: - a Társulási Tanács és a Társulási Bizottság eljárási szabályzata, – két albizottság létrehozása, valamint – a Társulási Tanács bizonyos jogköreinek a kereskedelmi formációban ülésező Társulási Bizottságra történő átruházása. Javaslat A TANÁCS ÉS A BIZOTTSÁG HATÁROZATA az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás által létrehozott Társulási Tanácsban a Társulási Tanács és a Társulási Bizottság eljárási szabályzatának elfogadása, két albizottság létrehozása és a Társulási Tanács egyes jogköreinek a kereskedelmi formációban ülésező Társulási Bizottságra történő átruházása tekintetében az Európai Unió és az Európai Atomenergia-közösség nevében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 218. cikke (9) bekezdésére, tekintettel a Bizottság javaslatára, mivel: (1) Az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás (a továbbiakban: a megállapodás) 486. cikke előírja a megállapodás meghatározott részeinek ideiglenes alkalmazását. (2) A megállapodás aláírásáról és ideiglenes alkalmazásáról szóló, 2014. március 17-i[3] és 2014. június 23-i[4]tanácsi határozatok 4. cikke megállapítja a megállapodás ideiglenesen alkalmazandó rendelkezéseit. (3) A megállapodás 462. cikkének (2) bekezdése szerint a Társulási Tanács maga állapítja meg eljárási szabályzatát. (4) A megállapodás 464. cikkének (1) bekezdése szerint a Társulási Tanácsot feladatai ellátásában Társulási Bizottság segíti, a 465. cikkének (1) bekezdése pedig előírja, hogy a Társulási Tanács eljárási szabályzatában meghatározza a Társulási Bizottság feladatait és működését. (5) A megállapodás 462. cikkének (3) bekezdése előírja, hogy a Társulási Tanács elnöki tisztét az Unió egyik képviselője és az Ukrajnát képviselő személy felváltva tölti be. (6) A 466. cikk (2) bekezdése szerint a Társulási Tanács határozhat bármilyen egyéb albizottságot vagy testületet felállíthat az e megállapodás végrehajtásához szükséges konkrét területeken. (7) A Társulási Tanács felelős a megállapodás alkalmazásának és végrehajtásának felügyeletéért és nyomon követéséért. A Társulási Tanács bármely jogkörét átruházhatja a Társulási Bizottságra, beleértve a kötelező érvényű döntések meghozatalára vonatkozó jogkört. Helyénvaló, hogy – a megállapodás 463. cikkének (3) bekezdése és 465. cikkének (2) bekezdése értelmében – a Társulási Tanács átruházza a megállapodás 465. cikkének (4) bekezdése szerinti, kereskedelmi formációban ülésező Társulási Bizottságra a megállapodás azon mellékleteinek frissítésére vagy módosítására vonatkozó jogkörét, amelyek a IV. cím (Kereskedelem és kereskedelemmel kapcsolatos ügyek) 1. (I-C és I‑D melléklet), 3., 5., 6. és 8. fejezetéhez kapcsolódnak, amennyiben az említett fejezetekben nincs konkrét rendelkezés a megállapodás mellékleteinek frissítésére vagy módosítására vonatkozóan, (8) A megállapodás hatékony végrehajtása érdekében az eljárási szabályzatot a lehető leghamarabb el kell fogadni, akár írásbeli eljárás útján, ELFOGADTA EZT A HATÁROZATOT: 1. cikk (1) Ki kell alakítani az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás 464. cikke által létrehozott Társulási Tanácsban az Európai Unió és az Európai Atomenergia-közösség által a következők tekintetében képviselendő álláspontot: – a Társulási Tanács és a Társulási Bizottság eljárási szabályzatának elfogadása, – albizottságok létrehozása és eljárási szabályzatuk elfogadása, valamint – a Társulási Tanács egyes jogköreinek a kereskedelmi formációban ülésező Társulási Bizottságra történő átruházása a határozat mellékletében szereplő társulási tanácsi határozattervezetekben foglalt feltételek értelmében. (2) A Társulási Tanácsban az Uniót képviselő személyek a Tanács további határozata nélkül elfogadhatják a határozattervezet kisebb technikai módosításait. 2. cikk A Társulási Tanács elnöki tisztét az Unió részéről az Unió külügyi és biztonságpolitikai főképviselője tölti be. 3. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről a Bizottság részéről az elnök az elnök [1] HL L 278., 2014.9.15., 1–8. o. [2] HL L 161., 2014.5.29., 1. o. [3] HL L 161., 2014.5.29., 1. o. [4] HL L 278., 2014.9.15., 1–8. o. 1. MELLÉKLET AZ EU–UKRAJNA TÁRSULÁSI TANÁCS 1/2014. sz. HATÁROZATA (2014. hónap NN.) a saját és a Társulási Bizottság eljárási szabályzatának elfogadásáról AZ EU–UKRAJNA TÁRSULÁSI TANÁCS, tekintettel az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásra (a továbbiakban: a megállapodás) és különösen annak 462. cikkére, mivel: (1) A megállapodás 486. cikkével összhangban a megállapodás meghatározott részei 2014. november 1-jétől ideiglenesen alkalmazandók. (2) A megállapodás 462. cikkének (2) bekezdése szerint a Társulási Tanács maga állapítja meg eljárási szabályzatát. (3) A megállapodás 464. cikkének (1) bekezdése előírja, hogy a Társulási Tanácsot feladatai ellátásában Társulási Bizottság segíti, 465. cikkének (1) bekezdése pedig előírja, hogy a Társulási Tanács eljárási szabályzatában meghatározza a Társulási Bizottság feladatait és működését, A KÖVETKEZŐKÉPPEN HATÁROZOTT: Egyetlen cikk Elfogadásra kerül a Társulási Tanács eljárási szabályzata és a Társulási Bizottság eljárási szabályzata az A., illetve B. függelékben foglaltak szerint. Kelt ...-ban/-ben, …-án/-én. || a Társulási Tanács részéről az elnök A. FÜGGELÉK Az EU–Ukrajna Társulási Tanács eljárási szabályzata 1. cikk Általános rendelkezések (1) Az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás (a továbbiakban: a megállapodás) 461. cikkének (1) bekezdése szerint létrehozott Társulási Tanács ellátja a megállapodás 461. és 463. cikkében előírt feladatait, és felelősséget vállal a megállapodás általános végrehajtásáért, valamint a kölcsönös érdeklődésre számot tartó bármilyen egyéb kétoldalú vagy nemzetközi kérdésért. (2) A megállapodás 5. cikkének (1) bekezdésében foglaltak szerint a Felek rendszeres politikai párbeszéd-találkozókat tartanak csúcstalálkozók formájában. (2) A megállapodás 5. cikkének (2) bekezdésével összhangban miniszteri szinten a politikai párbeszédre közös megállapodással, a megállapodás 460. cikkében említett Társulási Tanács keretében, valamint a Felek külügyminiszteri szintű rendszeres ülései keretében kerül sor. (3) A megállapodás 462. cikkének (1) bekezdésében foglaltak szerint a Társulási Tanács egyrészről az Európai Unió Tanácsának és az Európai Bizottságnak a tagjaiból, másrészről az ukrán kormány képviselőiből áll. A Társulási Tanács összetétele figyelembe veszi az adott ülésen tárgyalandó konkrét kérdéseket. A Társulási Tanács miniszteri szinten ülésezik. (4) A megállapodás 463. cikkének (1) bekezdése szerint a megállapodás célkitűzéseinek megvalósítása érdekében a Társulási Tanács hatáskörrel rendelkezik, hogy a Felekre nézve kötelező erejű határozatokat hozzon. A Társulási Tanács megfelelő intézkedéseket hoz határozatainak végrehajtása érdekében, szükség esetén felhatalmazva a megállapodás értelmében létrehozott testületeket, hogy a nevében fellépjenek. A Társulási Tanács továbbá ajánlásokat is tehet. A Társulási Tanács a Felek közötti megállapodás útján, az elfogadásra vonatkozó belső eljárások teljesítését követően fogadja el határozatait és ajánlásait. A Társulási Tanács átruházhatja jogköreit a Társulási Bizottságra. (5) Az eljárási szabályzat alkalmazásában a Felek a megállapodás 482. cikkében meghatározott Feleket jelentik. 2. cikk Elnökség A Társulási Tanács elnökségét a Felek felváltva töltik be 12 hónapos időtartamra. Az első időszak a Társulási Tanács első ülésének napján kezdődik, és ugyanazon év december 31-én ér véget. 3. cikk Ülések (1) A Társulási Tanács évente legalább egyszer ülésezik, és kölcsönös megállapodás alapján többször is, ha a körülmények úgy kívánják. Ha a Felek másképp nem állapodnak meg, a Társulási Tanács ülését az Európai Unió Tanácsa üléseinek szokásos helyszínén tartják. (2) A Társulási Tanács minden ülését a két Fél közötti megállapodás szerinti időpontban tartják. (3) A Társulási Tanács üléseit a Társulási Tanács titkárai a Társulási Tanács elnökének egyetértésével, közösen hívják össze az ülés előtt legalább 30 nappal. 4. cikk Képviselet (1) A Társulási Tanács tagjai akadályoztatásuk esetén képviseltethetik magukat. Amennyiben egy tag valamely ülésen képviseltetni kívánja magát, az érintett ülést megelőzően írásban közölnie kell az elnökkel képviselője nevét. (2) A Társulási Tanács tagjának képviselője a szóban forgó tag valamennyi jogát gyakorolja. 5. cikk Küldöttségek (1) A Társulási Tanács tagjait kísérhetik tisztviselők. Az elnök a titkárság útján minden ülés előtt tájékoztatást kap a Felek küldöttségének tervezett összetételéről. (2) A Társulási Tanács a Felek közötti megállapodás útján megfigyelőként vagy egyes témakörökre vonatkozó tájékoztatás céljából a Felek egyéb szerveinek képviselőit és a témakör független szakértőit is felkérheti az üléseken való részvételre. A Feleknek megállapodnak arról, hogy e megfigyelők milyen feltételek mellett vehetnek részt az üléseken. 6. cikk Titkárság Az Európai Unió Tanácsa Főtitkárságának tisztviselője és Ukrajna tisztviselője együttesen látják el a Társulási Tanács titkári teendőit. 7. cikk Levelezés (1) A Társulási Tanácshoz intézett levelezést az Európai Unió vagy Ukrajna titkárának kell címezni, aki tájékoztatja erről a másik titkárt. (2) A két titkár gondoskodik a levelek továbbításáról az elnök részére, és adott esetben a levelek Társulási Tanács körében történő köröztetéséről. (3) Az így köröztetett levelezést adott esetben megküldik az Európai Bizottság Főtitkárságának, az Európai Külügyi Szolgálatnak, a tagállamok Európai Unió mellett működő állandó képviseleteinek, az Európai Unió Tanácsa Főtitkárságának, valamint Ukrajna európai uniós képviseletének. (4) A Társulási Tanács elnökétől származó közleményeket a Társulási Tanács elnökének nevében a két titkár elküldi a címzettek részére. Az ilyen közleményeket adott esetben köröztetik a Társulási Tanács többi tagja körében is, a harmadik bekezdésben meghatározottak szerint. 8. cikk Bizalmasság Amennyiben a Felek erről másként nem határoznak, a Társulási Tanács ülései nem nyilvánosak. Amikor az egyik Fél bizalmasnak minősített információkat terjeszt a Társulási Tanács elé, a másik Fél a szóban forgó információkat akként kezeli. 9. cikk Az ülések napirendje (1) Az elnök minden ülésre előzetes napirendet készít. A Társulási Tanács titkárai az ülés kezdete előtt legkésőbb 15 naptári nappal eljuttatják az előzetes napirendet az eljárási szabályzat 7. cikkében említett címzetteknek. Az előzetes napirend tartalmazza azokat a pontokat, amelyek napirendre történő felvételére vonatkozóan az elnök az ülés kezdete előtt legkésőbb 21 naptári nappal felkérést kapott. Az ilyen pontok azonban csak akkor kerülnek fel az előzetes napirendre, ha a vonatkozó okmányokat legkésőbb a napirend elküldésének napjáig eljuttatták a titkároknak. (2) A Társulási Tanács minden ülés elején elfogadja a napirendet. A Felek egyetértésével az előzetes napirenden kívüli pontokat is napirendre lehet venni. (3) Az elnök a Felekkel való egyeztetést követően, az adott eset sajátosságainak figyelembevétele érdekében lerövidítheti az (1) bekezdésben megállapított időszakokat. 10. cikk Jegyzőkönyv (1) A két titkár minden ülésről közös jegyzőkönyvtervezetet készít. (2) A jegyzőkönyvben az egyes napirendi pontok tekintetében általában a következőket kell feltüntetni: a) a Társulási Tanácsnak benyújtott okmányok; b) a Társulási Tanács valamely tagjának kérésére jegyzőkönyvbe veendő nyilatkozatok; valamint c) azon kérdések, amelyekben a Felek megállapodtak, köztük az elfogadott határozatok, a jóváhagyott nyilatkozatok, valamint az elfogadott következtetések. (3) A jegyzőkönyvtervezetet jóváhagyás céljából benyújtják a Társulási Tanácsnak. A Társulási Tanács következő ülésén jóváhagyja a jegyzőkönyvet. Alternatív megoldásként a jóváhagyás írásbeli eljárás útján is történhet. 11. cikk Határozatok és ajánlások (1) A Társulási Tanács a Felek közös megállapodásával hoz határozatokat és tesz ajánlásokat, a vonatkozó belső eljárások teljesítését követően. (2) A Társulási Tanács írásbeli eljárás útján is hozhat határozatokat és tehet ajánlásokat, amennyiben a Felek erről állapodnak meg. E célból a Társulási Tanács elnöke az eljárási szabályzat 7. cikke szerint írásban körözteti a javaslat szövegét a tagok körében, legalább 21 naptári napos határidőt szabva a tagoknak fenntartásaik vagy módosításaik jelzésére. Az elnök a Felekkel való egyeztetést követően, az adott ügy sajátosságaira való tekintettel lerövidítheti a fent említett határidőt. (3) A Társulási Tanácsnak a megállapodás 463. cikke (1) bekezdésének értelmében vett jogi aktusai a „határozat”, illetve „ajánlás” címet viselik, amit sorszám, az elfogadás dátuma és a tárgy bemutatása követ. A Társulási Tanács határozatait és ajánlásait az elnök aláírásával látja el, és a két titkár hitelesíti. A határozatokat és az ajánlásokat ezen eljárási szabályzat 7. cikkében említett valamennyi címzett körében köröztetik. A Felek dönthetnek úgy, hogy a Társulási Tanács határozatait és ajánlásait hivatalos lapjukban közzéteszik. (4) Minden határozat az elfogadásának napján lép hatályba, amennyiben az adott határozat másként nem rendelkezik. 12. cikk Nyelvek (1) A Társulási Tanács hivatalos nyelvei a Felek hivatalos nyelvei. (2) Amennyiben erről másként nem határoznak, rendes körülmények között a Társulási Tanács az e nyelveken készített okmányok alapján folytatja tanácskozásait. 13. cikk Kiadások (1) Mindkét fél maga viseli a Társulási Tanács ülésein való részvételével összefüggő személyzeti, utazási és ellátási költségeket, valamint a felmerülő postai és távközlési költségeket. (2) Az ülések tolmácsolásával, valamint a dokumentumok fordításával és sokszorosításával kapcsolatos költségeket az Európai Unió viseli. Amennyiben Ukrajna az eljárási szabályzat 12. cikkében előírtaktól eltérő nyelvekről vagy nyelvekre történő tolmácsolást vagy fordítást kér, az kapcsolódó kiadásokat Ukrajna viseli. (3) Az ülések logisztikai megszervezésével kapcsolatos egyéb kiadásokat az ülést rendező Fél viseli. 14. cikk Társulási Bizottság (1) A megállapodás 464. cikkének (1) bekezdésével összhangban a Társulási Tanácsot feladatainak ellátásában a Társulási Bizottság segíti. A Társulási Bizottság a Felek – rendszerint vezető tisztviselői szintű – képviselőiből áll. (2) A Társulási Bizottság előkészíti a Társulási Tanács üléseit és tanácskozásait, adott esetben végrehajtja a Társulási Tanács határozatait, és általában véve biztosítja a társulási viszony folyamatosságát és a megállapodás megfelelő működését. A Társulási Bizottság foglalkozik minden olyan üggyel, amelyet a Társulási Tanács a hatáskörébe utal, valamint amely a megállapodás végrehajtása folyamán felmerülhet. A Társulási Bizottság javaslatokat vagy határozat-, illetve ajánlástervezeteket terjeszt a Társulási Tanács elé jóváhagyás céljából. A megállapodás 465. cikkének (2) bekezdésével összhangban a Társulási Tanács határozathozatalra hatalmazhatja fel a Társulási Bizottságot. (3) A Társulási Bizottság meghozza azokat a határozatokat és megteszi azokat az ajánlásokat, amelyekre a megállapodás felhatalmazza. (4) Azokban az esetekben, amikor a megállapodás konzultációs kötelezettséget vagy lehetőséget említ, illetve amikor a Felek közös megállapodással úgy döntenek, hogy konzultálnak egymással, a konzultációra – ha a megállapodás másként nem rendelkezik – a Társulási Bizottságon belül is sor kerülhet. A konzultáció a Társulási Tanácson belül is folytatódhat, amennyiben a két Fél erről állapodik meg. 15. cikk Az eljárási szabályzat módosítása Az eljárási szabályzat a fenti 11. cikk rendelkezéseivel összhangban módosítható. B. FÜGGELÉK Az EU–Ukrajna Társulási Bizottság és albizottságok eljárási szabályzata 1. cikk Általános rendelkezések (1) Az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás (a továbbiakban: a megállapodás) 464. cikkének (1) bekezdése szerint létrehozott Társulási Bizottság a Társulási Tanácsot segíti feladatai ellátásában, valamint elvégzi a megállapodásban előírt és a Társulási Tanács által ráruházott feladatokat. A 465. cikk (1) bekezdésének értelmében a Társulási Tanács eljárási szabályzatában meghatározza a Társulási Bizottság feladatait és működését. (2) A Társulási Bizottság előkészíti a Társulási Tanács üléseit és tanácskozásait, adott esetben végrehajtja a Társulási Tanács határozatait, és általában véve biztosítja a társulási viszony folyamatosságát és a társulási megállapodás megfelelő működését. A Társulási Bizottság foglalkozik minden olyan üggyel, amelyet a Társulási Tanács a hatáskörébe utal, valamint amely a megállapodás napi szintű végrehajtása folyamán felmerülhet. Javaslatokat és határozat- vagy ajánlástervezeteket terjeszt a Társulási Tanács elé elfogadás céljából. (3) A megállapodás 464. cikkének (2) bekezdésében előírtak szerint a Társulási Bizottság a Felek olyan – rendszerint vezető tisztviselői szintű – képviselőiből áll, akik az adott ülésen tárgyalandó konkrét kérdések tekintetében hatáskörrel rendelkeznek. (4) A megállapodás 465. cikkének (4) bekezdése értelmében, amennyiben a kereskedelmi formációban ülésező Társulási Bizottság a megállapodás IV. címében rábízott feladatokat végzi, összetételét tekintve az Európai Bizottság és Ukrajna kereskedelemmel és kereskedelemmel kapcsolatos ügyekért felelős vezető beosztású tisztviselőiből áll. Az elnöki tisztet az Európai Bizottság vagy Ukrajna kereskedelemmel és kereskedelemmel kapcsolatos ügyekért felelős képviselője látja el, az alábbi 2. cikkel összhangban. Az üléseken részt vesz az Európai Külügyi Szolgálat képviselője is. (5) A megállapodás 465. cikkének (3) bekezdésében előírtak szerint a kereskedelmi formációban ülésező Társulási Bizottságnak hatáskörrel kell rendelkeznie olyan területekkel kapcsolatos határozatok elfogadására, amelyek a megállapodásban előírt esetekre vonatkoznak és amelyek kapcsán a Társulási Tanács hatáskört ruházott rá. Ezek a határozatok kötelező érvényűek a Felekre nézve, akik megteszik az azok végrehajtásához szükséges intézkedéseket. A Társulási Bizottság a Felek közötti megállapodással fogadja el határozatait, az elfogadásra vonatkozó belső eljárások teljesítését követően. (6) Az eljárási szabályzat alkalmazásában a Felek a megállapodás 482. cikkében meghatározott Feleket jelentik. 2. cikk Elnökség A Társulási Bizottság elnökségét a Felek felváltva töltik be 12 hónapos időtartamra. Az első időszak a Társulási Tanács első ülésének napján kezdődik, és ugyanazon év december 31-én ér véget. 3. cikk Ülések (1) A Felek eltérő megállapodásának hiányában a Társulási Bizottság rendszeresen ülésezik, legalább évenként egy alkalommal. A Társulási Bizottság bármelyik Fél kérésére rendkívüli ülést tarthat, amennyiben a Felek erről megállapodnak. (2) A Társulási Bizottság üléseit az elnök hívja össze; az ülések időpontjáról és helyszínéről a Felek közösen állapodnak meg. Ha a felek nem állapodnak meg másként, az ülés összehívásáról szóló értesítést a Társulási Bizottság titkársága az ülés kezdete előtt legkésőbb 28 nappal megküldi. (3) A kereskedelmi konfigurációban ülésező Társulási Bizottság évente legalább egyszer ülésezik, valamint ha a körülmények úgy kívánják. Az üléseket a kereskedelmi formációban ülésező Társulási Bizottság elnöke hívja össze a Felek által egyeztetett időpontban, helyszínen és módon. Ha a Felek nem állapodnak meg másként, az ülés összehívásáról szóló értesítést a kereskedelmi formációban ülésező Társulási Bizottság titkársága az ülés kezdete előtt legkésőbb 15 nappal megküldi a Bizottság tagjainak. (4) A Társulási Bizottság rendes ülését lehetőség szerint kellő idővel a Társulási Tanács rendes ülése előtt kell összehívni. (5) A Társulási Bizottság ülései kivételesen és mindkét Fél beleegyezésével technológiai eszköz útján, például videokonferencia formájában is megtarthatók. 4. cikk Küldöttségek A Felek a titkárság útján minden ülés előtt tájékoztatást kapnak az ülésen részt vevő küldöttségek tervezett összetételéről. 5. cikk Titkárság (1) Amennyiben ezen eljárási szabályzat másként nem rendelkezik, az Európai Unió egy tisztviselője és Ukrajna egy tisztviselője közösen látják el a Társulási Bizottság titkári teendőit a kölcsönös bizalom és együttműködés szellemében. (2) A kereskedelmi formációban ülésező Társulási Bizottság titkári feladatait az Európai Bizottság és Ukrajna egy-egy, kereskedelemmel és kereskedelemmel kapcsolatos ügyekért felelős tisztviselője közösen látják el. 6. cikk Levelezés (1) A Társulási Bizottsághoz intézett levelezést valamely Fél titkárának kell címezni, aki tájékoztatja erről a másik titkárt. (2) A titkárság biztosítja, hogy a Társulási Bizottságnak címzett leveleket továbbítsák a Bizottság elnökéhez, és adott esetben ezen eljárási szabályzat 7. cikkében említett okmányként köröztessék. (3) A Társulási Bizottság elnökétől származó leveleket a titkárság a Társulási Bizottság elnökének nevében elküldi a Feleknek. Az ilyen leveleket adott esetben az eljárási szabályzat 7. cikkében előírtak szerint köröztetik. 7. cikk Dokumentumok (1) A dokumentumokat a titkárságon körözteti. (2) A Felek megküldik dokumentumaikat a titkárságuknak. A titkárság e dokumentumokat megküldi a másik Fél titkárságának. (3) Az uniós Fél titkársága körözteti ezeket az dokumentumokat az Unió felelős képviselői körében, és az ilyen levelezés másolatát következetesen továbbítja az ukrán Fél titkárságának. (4) Az ukrán Fél titkársága körözteti ezeket a dokumentumokat Ukrajna felelős képviselői körében, és az ilyen levelezés másolatát következetesen továbbítja az ukrán Fél titkárságának. 8. cikk Bizalmasság Amennyiben a Felek erről másként nem határoznak, a Társulási Bizottság ülései nem nyilvánosak. Amikor az egyik Fél bizalmasnak minősített információkat terjeszt a Társulási Bizottság elé, a másik Fél a szóban forgó információkat ennek megfelelően kezeli. 9. cikk Az ülések napirendje (1) Az egyes ülések előzetes napirendjét, valamint az operatív következtetések tervezetét az alábbi 10. cikkben előírtak szerint a Társulási Bizottság titkársága állítja össze a Felek javaslatai alapján. Az előzetes napirend tartalmazza azokat a pontokat, amelyek napirendre történő felvételére vonatkozóan a Társulási Bizottság titkársága az ülés kezdete előtt legkésőbb 21 naptári nappal a szükséges dokumentumokkal alátámasztott felkérést kapott. (2) Az előzetes napirendet a vonatkozó okmányokkal együtt – az ezen eljárási szabályzat 7. cikkében előírtak szerint – az ülés kezdete előtt legkésőbb 15 nappal köröztetik. (3) A Társulási Bizottság minden ülés elején elfogadja a napirendet. A Felek egyetértésével az előzetes napirenden kívüli pontokat is napirendre lehet venni. (4) A Társulási Bizottság ülésének elnöke a Felek közötti megállapodás útján az egyes témakörökre vonatkozó tájékoztatás céljából, eseti alapon a Felek egyéb szerveinek képviselőit és a témakör független szakértőit is felkérheti az üléseken való részvételre. A Felek biztosítják, hogy a megfigyelők vagy szakértők tiszteletben tartsák a titoktartási kötelezettséget. (5) A Társulási Tanács ülésének elnöke a Felekkel való egyeztetést követően, az adott ügy sajátosságaira való tekintettel lerövidítheti a fent említett határidőt. 10. cikk Jegyzőkönyv és operatív következtetések (1) A két titkár minden ülésről közös jegyzőkönyvtervezetet készít. (2) A jegyzőkönyvben az egyes napirendi pontok tekintetében általában a következőket kell feltüntetni: a) az ülés résztvevőinek jegyzéke, az őket kísérő tisztviselők jegyzéke, valamint az ülésen részt vevő megfigyelők vagy szakértők jegyzéke; b) a Társulási Bizottságnak benyújtott dokumentumok; c) a Társulási Bizottság valamely tagjának kérésére jegyzőkönyvbe veendő nyilatkozatok; valamint d) az ülés operatív következtetései a (4) bekezdéssel összhangban. (2) A jegyzőkönyv tervezetét a Társulási Bizottság elé terjesztik jóváhagyás céljából. A Társulási Bizottság következő ülésén jóváhagyja a jegyzőkönyvet. Alternatív megoldásként a jóváhagyás írásbeli eljárás útján is történhet. A kereskedelmi formációban ülésező Társulási Bizottság ülésének jegyzőkönyvét az adott üléstől számított 28 naptári napon belül kell jóváhagyni. Az eljárási szabályzat 7. cikkében említett valamennyi címzett másolatot kap. (3) Az ülések operatív következtetéseinek tervezetét az elnöki tisztet betöltő Fél Társulási Bizottságának titkársága állítja össze, és továbbítja a Feleknek a napirenddel együtt, rendszerint az ülés kezdete előtt legalább 15 naptári nappal. Ezt a tervezetet az ülés folyamán frissítik, hogy az ülés végén, amennyiben a Felek másként nem állapodtak meg, a Társulási Bizottság elfogadja a Felek nyomon követési intézkedéseit tükröző operatív következtetéseket. Az operatív következtetésekről való megállapodás után azokat csatolják a jegyzőkönyvhöz, és végrehajtásukat áttekintik a Társulási Bizottság soron következő ülésein. E célból a Társulási Bizottság sablont fogad el, amely valamennyi fellépésre vonatkozóan lehetővé teszi a nyomon követést konkrét határidővel. 11. cikk Határozatok és ajánlások (1) Azon konkrét esetekben, amikor a megállapodás vagy a Társulási Tanács határozathozatali jogkört ruház a Társulási Bizottságra, a Társulási Bizottság határozatokat hoz. A társulási bizottság ajánlásokat is tesz. A Társulási Tanács a Felek közötti megállapodás útján, az elfogadásra vonatkozó belső eljárások teljesítését követően fogadja el határozatait és ajánlásait. Minden határozatot vagy ajánlást az elnök aláírásával lát el, és a két titkár hitelesít. (2) A Társulási Bizottság írásbeli eljárás útján is hozhat határozatokat és tehet ajánlásokat, amennyiben a Felek erről állapodnak meg. Az írásbeli eljárás a Felek egyetértésével eljáró két titkár közötti jegyzékváltásból áll. E célból a Társulási Tanács elnöke az eljárási szabályzat 7. cikke szerint írásban körözteti a javaslat szövegét a tagok körében, legalább 21 naptári napos határidőt szabva a tagoknak fenntartásaik vagy módosításaik jelzésére. Az elnök a Felekkel való egyeztetést követően, az adott ügy sajátosságaira való tekintettel lerövidítheti a fent említett határidőt. A szövegről való megállapodást követően a határozatot vagy ajánlást az elnök aláírásával látja el, és a két titkár hitelesíti. (3) A Társulási Bizottság jogi aktusai a „határozat”, illetve „ajánlás” címet viselik. Minden határozat az elfogadásának napján lép hatályba, amennyiben az adott határozat másként nem rendelkezik. (4) A határozatokat és ajánlásokat megküldik mindkét Félnek. (5) A Felek dönthetnek úgy, hogy a Társulási Bizottság határozatait és ajánlásait hivatalos lapjukban közzéteszik. 12. cikk Jelentéstétel A Társulási Bizottság a Társulási Tanács minden rendes ülésén beszámol a Társulási Tanácsnak mind a saját, mind az albizottságok, munkacsoportok és egyéb testületek tevékenységéről. 13. cikk Nyelvek (1) A Társulási Bizottság hivatalos nyelvei a Felek hivatalos nyelvei. (2) A Társulási Bizottság munkanyelve az angol és az ukrán. Amennyiben erről másként nem határoznak, a Társulási Bizottság az e nyelveken készült okmányok alapján folytatja tanácskozásait. 14. cikk Kiadások (1) Mindkét Fél maga viseli a Társulási Bizottság ülésein való részvételével összefüggő személyzeti, utazási és ellátási költségeket, valamint a felmerülő postai és távközlési költségeket. (2) Az ülések megszervezésével és a dokumentumok sokszorosításával kapcsolatos kiadásokat az ülést rendező fél viseli. (3) Ezen eljárási szabályzat 13. cikkének (1) bekezdése szerint az üléseken angol és ukrán nyelvre, illetve nyelvről való tolmácsolással, valamint az e nyelvekre, illetve nyelvekről való fordítással kapcsolatos kiadásokat az ülést rendező Fél fedezi. A más nyelvekre, illetve nyelvekről történő tolmácsolás és fordítás költségeit közvetlenül a tolmácsolást vagy fordítást kérő Fél viseli. (4) Amennyiben a dokumentumokat le kell fordítani az EU hivatalos nyelveire, a költségeket az Európai Unió viseli. 15. cikk Az eljárási szabályzat módosítása A 465. cikk (1) bekezdésével összhangban az eljárási szabályzat a Társulási Tanács határozatával módosítható. 16. cikk Albizottság, különleges bizottság vagy testület (1) A megállapodás 466. cikkének (2) bekezdésével összhangban a Társulási Bizottság a megállapodásban előírtakon kívül, a megállapodás végrehajtásához szükséges különleges területeken más albizottság vagy különleges bizottság vagy testület létrehozásáról is határozhat a célból, hogy segítsék feladatai ellátásában. A Társulási Bizottság dönthet a fenti albizottság vagy különleges bizottság vagy testület megszüntetéséről, illetve eljárási szabályzatának meghatározásáról vagy módosításáról. Amennyiben erről másként nem határoznak, az albizottságok a Társulási Bizottság felügyelete alatt működnek, amelynek minden ülésük után jelentést tesznek. (2) Amennyiben a megállapodás másként nem rendelkezik, illetve a Társulási Tanácsban másként nem állapodnak meg, ezen eljárási szabályzat értelemszerűen alkalmazandó minden albizottságra, különleges bizottságra vagy testületre, a fenti (1) bekezdésben meghatározottak szerint. (3) A megállapodás értelmében létrehozott albizottságok üléseit szükség szerint rugalmasan lehet megtartani, akár személyesen, Brüsszelben vagy a partnerországban vagy például videokonferencia útján. Az albizottságok az adott területekre vonatkozó jogharmonizáció ellenőrzésének, az egyes kérdések és a folyamat során felmerülő kihívások megvitatásának, valamint az ajánlások és operatív következtetések kidolgozásának platformjaként működnek. (4) Az (1) bekezdésben meghatározottak szerint a Társulási Bizottság titkárságának másolatban megküldik az albizottsággal, a különleges bizottsággal vagy a testülettel kapcsolatos összes lényeges levelet, okmányt és közleményt. (5) Amennyiben a megállapodás másként nem rendelkezik, illetve a Társulási Bizottságon belül a Felek másként nem állapodnak meg, az albizottságok, a különleges bizottság vagy a testületek csak ajánlásokat tehetnek a Társulási Bizottságnak. 17. cikk Eltérő rendelkezés hiányában az eljárási szabályzat értelemszerűen alkalmazandó a kereskedelmi formációban ülésező Társulási Bizottságra. II. MELLÉKLET AZ EU–UKRAJNA TÁRSULÁSI TANÁCS 2/2014. sz. HATÁROZATA (2014. hónap NN.) két albizottság létrehozásáról AZ EU–UKRAJNA TÁRSULÁSI TANÁCS, tekintettel az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásra (a továbbiakban: a megállapodás) és különösen annak 466. cikke (2) bekezdésére, mivel: (1) A megállapodás 486. cikkével összhangban a megállapodás meghatározott részei 2014. november 1-jétől ideiglenesen alkalmazandók. (2) A 466. cikk (2) bekezdése szerint a Társulási Tanács a megállapodás végrehajtásához szükséges különleges területeken határozhat bármely egyéb olyan albizottság vagy testület felállításáról, amely segíthet feladatainak végrehajtásában. (3) A megállapodás ideiglenes alkalmazásának hatálya alá tartozó kulcsfontosságú területeket érintő szakértői szintű eszmecsere lehetővé tétele érdekében két albizottság felállítása javasolt. A Felek további megállapodásával mind az albizottságok jegyzéke, mind pedig az egyes albizottságok jogköre módosítható, ELFOGADTA EZT A HATÁROZATOT: Egyetlen cikk Létrejönnek az A. függelékben felsorolt albizottságok. Az albizottságok eljárási szabályzatát az EU–Ukrajna Társulási Tanács 1/2014. sz. határozatával elfogadott, az EU és Ukrajna közötti társulási megállapodás Társulási Bizottsága és albizottságai eljárási szabályzatának 16. cikke szabályozza. Kelt …, …-án/-én. a Társulási Tanács részéről az elnök A II. MELLÉKLET A. függeléke Az EU–Ukrajna Társulási Tanács Létrehozott albizottságok: – 1) a jogérvényesüléssel, szabadsággal és biztonsággal foglalkozó albizottság; – 2) a gazdasági és egyéb ágazati együttműködéssel foglalkozó albizottság. III. MELLÉKLET AZ EU–UKRAJNA TÁRSULÁSI TANÁCS 3/2014. sz. HATÁROZATA (2014. hónap NN.) a Társulási Tanács bizonyos jogköreinek a kereskedelmi formációban ülésező Társulási Bizottságra történő átruházásáról AZ EU–UKRAJNA TÁRSULÁSI TANÁCS, tekintettel az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásra (a továbbiakban: a megállapodás) és különösen annak 463. cikke (3) bekezdésére, valamint 465. cikke (2) bekezdésére, mivel: (1) A megállapodás 486. cikkének megfelelően a megállapodás meghatározott részei 2014. november 1-jétől ideiglenesen alkalmazandók. (2) A Társulási Tanács felelős a megállapodás alkalmazásának és végrehajtásának felügyeletéért és nyomon követéséért. (3) A Társulási Tanács bármely jogkörét – köztük a kötelező érvényű határozatok meghozatalára vonatkozó jogkört is – átruházhatja a Társulási Bizottságra a megállapodás 465. cikkének (2) bekezdésével összhangban. (4) A kereskedelmi formációban ülésező Társulási Bizottság a IV. címmel (Kereskedelem és kereskedelemmel kapcsolatos ügyek) kapcsolatos valamennyi kérdéssel foglalkozik a megállapodás 465. cikkének (4) bekezdésével összhangban. (5) A megállapodás mélyreható és átfogó szabadkereskedelmi térségről szóló részének zökkenőmentes és időben történő végrehajtása céljából helyénvaló, hogy a Társulási Tanács átruházza a kereskedelmi formációban ülésező Társulási Bizottságra a megállapodás azon mellékleteinek frissítésére vagy módosítására vonatkozó jogkörét, amelyek a megállapodás IV. címének (Kereskedelem és kereskedelemmel kapcsolatos ügyek) 1., 3., 5., 6. és 8. fejezetével kapcsolatosak, amennyiben e fejezetekben nincs konkrét rendelkezés a megállapodás mellékleteinek naprakésszé tételére vagy módosítására vonatkozóan, ELFOGADTA EZT A HATÁROZATOT: Egyetlen cikk A Társulási Tanács a megállapodás 465. cikkének (4) bekezdése szerinti, kereskedelmi formációban ülésező Társulási Bizottságra ruházza át a megállapodás a megállapodás azon mellékleteinek frissítésére vagy módosítására vonatkozó jogkörét, amelyek a IV. cím (Kereskedelem és kereskedelemmel kapcsolatos ügyek) 1. (I-C és I‑D melléklet), 2., (II. melléklet), 3., 5., 6. és 8. fejezetéhez kapcsolódnak, amennyiben az említett fejezetekben nincs konkrét rendelkezés a megállapodás mellékleteinek frissítésére vagy módosítására vonatkozóan. a Társulási Tanács részéről az elnök